ประกาศคณะกรรมการกองทุนเพื่อการศึกษา เรื่อง วิธีการและระยะเวลาการชำระคืนทุนการศึกษาแบบต้องใช้คืน โครงการเงินกู้เพื่อการศึกษาที่ผูกพันกับรายได้ในอนาคต (กรอ.) พ.ศ. 2556

ประกาศคณะกรรมการกองทุนเพื่อการศึกษา
ประกาศคณะกรรมการกองทุนเพื่อการศึกษา
เรื่อง
วิธีการและระยะเวลาการชำระคืนทุนการศึกษาแบบต้องใช้คืน โครงการเงินกู้
เพื่อการศึกษาที่ผูกพันกับรายได้ในอนาคต
(กรอ.)
พ.ศ. ๒๕๕๖[๑]
 

ด้วยคณะรัฐมนตรีได้มีมติ เมื่อวันที่ ๒๖ มีนาคม ๒๕๕๖
ให้ดำเนินการโครงการเงินกู้เพื่อการศึกษาที่ผูกพันกับรายได้ในอนาคต (กรอ.)
ต่อไปจนถึงปีการศึกษา ๒๕๕๗

อาศัยอำนาจตามความในข้อ ๑๕ ข้อ ๒๙/๒
แห่งระเบียบกระทรวงการคลังว่าด้วยการบริหารกองทุนเพื่อการศึกษา พ.ศ. ๒๕๔๙
และที่แก้ไขเพิ่มเติม และมติคณะกรรมการกองทุนเพื่อการศึกษา ในคราวประชุมครั้งที่
๒/๒๕๕๖ เมื่อวันที่ ๑๔ มิถุนายน พ.ศ. ๒๕๕๖
ด้วยความเห็นชอบของรัฐมนตรีว่าการกระทรวงการคลัง จึงออกประกาศไว้ ดังต่อไปนี้

ข้อ ๑ ประกาศนี้ให้ใช้บังคับเฉพาะกับนิสิตหรือนักศึกษาผู้ขอรับทุนการศึกษาแบบต้องใช้คืน
ซึ่งเข้าร่วมโครงการเงินกู้เพื่อการศึกษาที่ผูกพันกับรายได้ในอนาคต
ตามระเบียบกระทรวงการคลังว่าด้วยการบริหารกองทุนเพื่อการศึกษา (ฉบับที่ ๗) พ.ศ.
๒๕๕๖

ข้อ ๒ เว้นแต่ประกาศนี้จะกำหนดไว้เป็นอย่างอื่น
ให้ผู้ขอรับทุนการศึกษาแบบต้องใช้คืนมีหน้าที่ปฏิบัติตามประกาศคณะกรรมการกองทุนเพื่อการศึกษา
เรื่อง วิธีการและระยะเวลาการชำระคืนทุนการศึกษาแบบต้องใช้คืน พ.ศ. ๒๕๕๔

ข้อ ๓ เมื่อผู้รับทุนการศึกษาแบบต้องใช้คืนสำเร็จการศึกษาหรือเลิกการศึกษา
และมีรายได้ ๑๖,๐๐๐ บาท (หนึ่งหมื่นหกพันบาท) ต่อเดือน หรือ ๑๙๒,๐๐๐ บาท (หนึ่งแสนเก้าหมื่นสองพันบาท) ต่อปี
มีหน้าที่ต้องชำระเงินกู้ยืมพร้อมทั้งดอกเบี้ยหรือค่าธรรมเนียมจัดการเงินกู้คืนกองทุนในอัตราร้อยละ
๑ ต่อปี ให้เสร็จสิ้นภายใน ๑๕ ปี นับแต่วันที่ต้องเริ่มชำระหนี้
เมื่อผู้รับทุนการศึกษาแบบต้องใช้คืนมีรายได้ถึงเกณฑ์ที่กำหนดตามวรรคหนึ่งแล้ว
ในการชำระหนี้งวดแรกให้ชำระเฉพาะเงินต้น ภายในวันที่ ๕ กรกฎาคม ในปีถัดไป
ในการชำระหนี้งวดต่อ ๆ ไป
ให้ชำระเงินต้นพร้อมดอกเบี้ยคืนให้กองทุนภายในวันที่ ๕ กรกฎาคม โดยการคิดดอกเบี้ย
ให้เริ่มคิดตั้งแต่วันที่ครบกำหนดชำระหนี้ของเงินต้นที่เหลือหลังจากชำระหนี้งวดแรกแล้ว
การชำระหนี้ตามวรรคสองและวรรคสาม ให้ถือว่าวันที่ ๕ กรกฎาคม
เป็นวันครบกำหนดชำระหนี้หากวันดังกล่าวตรงกับวันหยุดทำการของธนาคาร
ให้นับวันเปิดทำการถัดไปเป็นวันที่ครบกำหนดชำระหนี้

ข้อ ๔ เมื่อผู้รับทุนการศึกษาแบบต้องใช้คืนสำเร็จการศึกษาหรือเลิกการศึกษาแล้วผู้รับทุนการศึกษาแบบต้องใช้คืนมีหน้าที่ต้องแจ้งให้กองทุนทราบถึงจำนวนเงินรายได้ทั้งหมดที่ได้รับในรอบปีปฏิทินที่ผ่านมา
ภายในเดือนมีนาคมของทุกปี
กรณีที่ผู้รับทุนการศึกษาแบบต้องใช้คืนไม่แจ้งจำนวนเงินรายได้ให้กองทุนทราบ
ให้ถือว่าผู้รับทุนการศึกษาแบบต้องใช้คืนเป็นผู้มีรายได้ถึงเกณฑ์ที่กำหนดตามข้อ ๓
วรรคหนึ่ง ในปีที่ไม่ได้แจ้งนั้นและมีหน้าที่ต้องคืนเงินกองทุนการศึกษาที่ได้รับไปทั้งหมดตามข้อ
๓

ประกาศนี้ให้ใช้บังคับตั้งแต่ปีการศึกษา ๒๕๕๖ เป็นต้นไป


ประกาศ
ณ วันที่ ๑๗ กันยายน พ.ศ. ๒๕๕๖
อารีพงศ์
ภู่ชอุ่ม
ปลัดกระทรวงการคลัง
ประธานกรรมการกองทุนเพื่อการศึกษา







ปริยานุช/ผู้จัดทำ
๗ มกราคม ๒๕๕๗

โชติกานต์/ผู้ตรวจ
๗ มกราคม ๒๕๕๗












[๑] ราชกิจจานุเบกษา
เล่ม ๑๓๐/ตอนพิเศษ ๑๙๒ ง/หน้า ๔๐/๒๗ ธันวาคม ๒๕๕๖